শাহবাজপুর গ্রাম। কৈ মাছ যখন বাজারে অমিল তখন এ গ্রামের চাষিরা ক্রেতার কাছে কম দামে পৌঁছে দেন চাষের কৈ। আর এর পেছনে সবচেয়ে বেশি অবদান রাখেন মাছ চাষি নূরুল হক। তখন গ্রামের পুকুরগুলোকে বলা হত টাকার খামার। পুকুরে জাল ফেললেই উঠত লাখ লাখ টাকা। এখানে এমন কোনো কৃষক ও খামারি ছিল না যারা কৈ চাষ  করতেন না। আস্তে আস্তে শাহবাজপুর গ্রামটি পরিচিতি পেল কৈ মাছের গ্রাম হিসেবে। মাছ চাষিদের কাছে সবই ছিল অনুকূলে। তারা শুধু পিছিয়ে ছিলেন সোয়া কিলোমিটার কর্দমাক্ত যোগাযোগের রাস্তা জন্য। বৃষ্টির দিনে ময়মনসিংহ নেত্রকোনা সড়ক থেকে শাহবাজপুর গ্রামের প্রবেশমুখে ট্রাক ঢুকত না রাস্তার অবস্থা খারাপ থাকার কারণে। আর ট্রাক না ঢুকলে খামারিরা ভরা মৌসুমেও মাছ ধরে বিক্রি করতে পারতেন না। কারণ কৈ মাছ পুকুর থেকে তোলার পর পরই তার দাম কমতে থাকে। তার মধ্যে সামনে এসে দাঁড়িয়ে ছিল বহুবিধ সমস্যা। গত এক বছরে শাহবাজপুরে কৈ মাছ চাষ সংক্রান্ত  সব হিসেবই এখন লোকসানের হিসেব। যার কারণে কৈ চাষ ধরে রাখতে পারেননি ৮০ ভাগ চাষি। একদিকে পড়ে গেছে মাছের বাজার। অন্যদিকে ব্যবসায়ীরা বাড়িয়েছেন মাছের খাবারের দাম। যে চাষিরা একদিন শুনিয়েছিলেন দ্বিগুণ-তিনগুণ লাভের হিসেব, তারাই বলছেন এক কেজি কৈ চাষে এখন খাদ্যই লাগে ১০০ টাকার, সব মিলিয়ে খরচ হয় ১২০ টাকা। বাজারদর পাওয়া যায় মাত্র ১০০ টাকা।